**Սպորտի ոլորտում 2023 թ․ իրականացված աշխատանքների ամփոփ հաշվետվություն**

**2023 թվականի ընթացքում Սպորտի բարձրագույն նվաճումների ոլորտում իրականացված ծրագրերը**

**2023 թվականին 35 մարզական ֆեդերացիաներին հատկացվել է 1 846 421 900 (մեկ միլիարդ ութ հարյուր քառասունվեց միլիոն չորս հարյուր քսանմեկ հազար ինը հարյուր) ՀՀ դրամ:**

2023 թվականին ֆեդերացիաները անցկացրել են 98 ՀՀ առաջնություններ, մասնակցել են 213 միջազգային մրցաշարերի, այդ թվում՝ Եվրոպայի և աշխարհի առաջնությունների, կազմակերպել են 169 ուսումնամարզական հավաքներ (տարբեր տարիքային խմբերով):

2023 թվականին տարբեր տարիքային խմբերի Եվրոպայի և աշխարհի առաջնություններում, համաշխարհային ունիվերսիադայում, եվրոպական խաղերում, ԱՊՀ խաղերում, Ֆրանկոֆոնյան խաղերում Հայաստանի Հանրապետության հավաքականների մարզիկները նվաճել են 445 մեդալ, այդ թվում՝ 125 ոսկե, 127 արծաթե և 193 բրոնզե մեդալ: 2023 թվականին նվաճված 445 մեդալից 420 մեդալը նվաճել են տղամարդիկ, 25 մեդալը՝ կանայք: Ըստ մարզաձևերի մեդալների հաշվարկը հետևյալն է՝ հունահռոմեական ըմբշամարտ – 34 մեդալ, ազատ ոճի ըմբշամարտ – 45 մեդալ, աթլետիկա –6 մեդալ, ձյուդո – 8 մեդալ, հրաձգություն – 5 մեդալ, բռնցքամարտ – 59 մեդալ, ծանրամարտ – 146 մեդալ, շախմատ – 6 մեդալ, սամբո – 32 մեդալ, մարմնամարզություն – 28 մեդալ, կարատե – 2 մեդալ, սպորտային պարեր – 4 մեդալ, ուշու - 10 մեդալ, քիք-բոքսինգ – 15 մեդալ, բազկամարտ – 20 մեդալ, մուայթայ – 1 մեդալ, սեղանի թենիս – 1 մեդալ և սուսերամարտ – 3 մեդալ, ինչպես նաև հաշմանդամային սպորտում՝ խուլեր ձյուդո – 1 մեդալ, խուլեր հունահռոմեական ըմբշամարտ – 6 մեդալ, խուլեր ազատ ոճի ըմբշամարտ – 2 մեդալ, պարաբազկամարտ – 8 մեդալ, պարածանրամարտ – 1 մեդալ, հատուկ օլիմպիադաներ – 2 մեդալ:

2023 թվականին ամսական պատվովճար են ստացել տարբեր տարիներին բարձր արդյունքներ ցուցաբերած 79 մարզիկ:

2023 թվականին վարձատրություն են ստացել 8 մարզաձևի հավաքականների 19 գլխավոր և ավագ մարզիչ:

2023 թվականին տարեվերջյան միանվագ պարգևատրում են ստացել 15 մարզաձևից 205 մարզիկ, նրանց մարզիչները և մեծահասակների հավաքականների բժիշկները:

**2023 թվականի ընթացքում Հայաստանի Հանրապետությունում իրականացվել են 5 խոշոր մրցաշարեր.**

Ապրիլի 15-23-ը Երևանում անցկացվել է ծանրամարտի մեծահասակների Եվրոպայի առաջնությունը, որին մասնակցել են 40 երկրի 600 մասնակիցներ, Հայաստանի հավաքականը ձեռք է բերել 13 մեդալ, որից 4 ոսկե, 4 արծաթե և 5 բրոնզե մեդալ:

Ապրիլի 23-ից մինչև մայիսի 4-ը Երևանում անցկացվել է բռնցքամարտի երիտասարդների Եվրոպայի առաջնությունը, որին մասնակցել են 39 երկրի 350 մասնակիցներ, երիտասարդների Հայաստանի հավաքականը ձեռք է բերել 13 մեդալ, որից 1 ոսկե, 2 արծաթե և 10 բրոնզե մեդալ:

 Նոյեմբերի 10-12-ը Երևանում անցկացվել է սամբոյի մեծահասակների աշխարհի առաջնությունը, որին մասնակցել են 71 երկրի 700 մասնակիցներ, Հայաստանի հավաքականը ձեռք է բերել 10 մեդալ, որից 5 արծաթե և 5 բրոնզե մեդալ:

Նոյեմբերի 12-ին Երևանում անցկացվել է սպորտային պարերի աշխարհի երիտասարդների լատինաամերիկյան առաջնությունը, որին մասնակցել են 33 երկրի 120 մասնակիցներ:

Նոյեմբերի 21-ից մինչև դեկտեմբերի 5-ը Երևանում անցկացվել է բռնցքամարտի պատանիների աշխարհի առաջնությունը, որին մասնակցել են 52 երկրի 450 մասնակիցներ, Հայաստանի հավաքականը ձեռք է բերել 10 մեդալ, որից 4 ոսկե, 5 արծաթե և 1 բրոնզե մեդալ:

**Հայաստանի Հանրապետության կրթության, գիտության, մշակույթի և սպորտի նախարարությունն իր աջակցությունն է ունեցել Հայաստանի Հանրապետությունում 2023 թվականի օգոստոսի 5-19-ը համահայկական 8-րդ խաղերի կազմակերպման և անցկացման գործում թե կազմակերպչական, թե մրցավարական կազմի տրամադրման հարցերով:**

**2023 ԹՎԱԿԱՆԻՆ ԸՆԴՈՒՆՎԱԾ ԻՐԱՎԱԿԱՆ ԱԿՏԵՐ**

**Սպորտի բարձրագույն նվաճումների բաժին**

2023 թվականին փոփոխություններ են կատարվել «Ֆիզիկական կուլտուրայի և սպորտի մասին» օրենքում, որի արդյունքում պարգևատրում է նախատեսվել զինվորականների համաշխարհային խաղերում և աշխարհի առաջնություններում, զինվորական ծառայության հետ կապված հաշմանդամություն ունեցող անձանց համաշխարհային խաղերում և աշխարհի առաջնություններում հաղթողներին և մրցանակակիրներին, սահմանվել է, որ ֆիզիկական կուլտուրայի և սպորտի տարեկան ծրագիրը ընդունվելու է ոչ թե ՀՀ կառավարության, այլ լիազոր մարմնի կողմից, լիազորող նորմեր են սահմանվել օլիմպիական խաղերին նախապատրաստվելու նպատակով սպորտային նպաստի տրամադրման համար:

 2023 թվականին փոփոխություններ են կատարվել Հայաստանի Հանրապետության կառավարության 2022 թվականի հունիսի 30-ի N 985-Ն որոշման մեջ, որի համաձայն օլիմպիական խաղերին նախապատրաստվելու համար մարզիկներին, մարզիչներին, բժիշկներին և մերսողներին տրամադրվում է սպորտային նպաստ, որոշումը շարադրվել է նոր խմբագրությամբ, կատարվել են դրույթների շտկումներ:

2023 թվականին փոփոխություններ են կատարվել Հայաստանի Հանրապետության կառավարության 2004 թվականի մայիսի 13-ի N 692-Ն որոշման մեջ, ավելացվել են ՀՀ առաջնությունների ժամանակ տրամադրվող սննդի և գիշերավարձի գումարները, ՀՀ տարածքում և արտասահմանում ճանապարհորդելիս սննդի վճարի չափը, ուսումնամարզական հավաքների օրական կեցության վճարի չափը, սահմանվել է, որ Հայաստանի Հանրապետությունում անցկացվող Եվրոպայի և աշխարհի առաջնությունների սննդի և գիշերավարձի օրական վճարի չափը հաշվարկվում է համաձայն տվյալ միջոցառման միջազգային ֆեդերացիայի հրավերի:

2023 թվականին փոփոխություններ են կատարվել Հայաստանի Հանրապետության կառավարության 2015 թվականի օգոստոսի 13-ի N 925-Ն որոշման մեջ, հստակեցվել է ցմահ ամսական պատվովճարի տրամադրման կարգը:

 2023 թվականին փոփոխություններ են կատարվել Հայաստանի Հանրապետության կառավարության 2015 թվականի նոյեմբերի 5-ի N 1282-Ն որոշման մեջ, կրկնապատկվել են որոշակի կատեգորիաների գումարները, այդ թվում՝ օլիմպիական խաղերի ծրագրում ընդգրկված մարզաձևերի երիտասարդների աշխարհի և Եվրոպայի առաջնությունների, օլիմպիական խաղերի ծրագրում չընդգրկված մարզաձևերի մեծահասակների և երիտասարդների աշխարհի և Եվրոպայի առաջնությունների, հաշմանդամություն ունեցող անձանց սպորտի մեծահասակների և երիտասարդների աշխարհի և Եվրոպայի առաջնությունների, պարալիմպիկ և սուրդլիմպիկ խաղերի գումարները, պարգևատրման մեջ ավելացվել են զինվորականների համաշխարհային խաղերը և աշխարհի առաջնությունները, զինվորական ծառայության հետ կապված հաշմանդամություն ունեցող անձանց համաշխարհային խաղերը և աշխարհի առաջնությունները:

2023 թվականին փոփոխություն է կատարվել ՀՀ կառավարության 2020 թվականի հուլիսի 2-ի N 1096-Ն որոշման մեջ՝ անվանական թոշակի շահառուների ցուցակում ավելացվել է ոչ օլիմպիական սամբո մարզաձևը:

 **ՀՀ կառավարության կողմից 2023 թվականի դեկտեմբերի 7-ին ընդունվել է N 2145-Լ որոշումը, որով հաստատվել է Հայաստանի Հանրապետության ֆիզիկական կուլտուրայի և սպորտի ոլորտների 2024-2030 թվականների զարգացման ռազմավարությունը և ռազմավարության գործողությունների պլանը:**

**Կազմակերպություններին գույքով ապահովում**

«Հայաստանի Հանրապետության մանկապատանեկան մարզադպրոցներին, մարզաձևերի ազգային ֆեդերացիաներին և այլ մարզական հասարակական կազմակերպություններին գույքով ապահովում» ծրագրի շրջանակում ՀՀ կառավարության 2023 թվականի հունիսի 1-ի N 852-Ա որոշմամբ 30 մարզական կազմակերպություններին հատկացվել է 100 մլն դրամ արժեքով 29 անվանում մարզական գույք:

ՀՀ կառավարության սեպտեմբերի 1-ի N 1381-Ն որոշմամբ Հայաստանի ծանրամարտի ֆեդերացիային տրամադրվել է 600.540.500 (վեց հարյուր միլիոն հինգ հարյուր քառասուն հազար հինգ հարյուր) ՀՀ դրամ՝ 2023 թվականի ապրիլի 15-ից 23-ը Երևանում կայացած մեծահասակների Եվրոպայի առաջնության անցկացման համար անհրաժեշտ մարզագույք ձեռք բերելու նպատակով:

ՀՀ Արմավիրի մարզի Ջրառատ համայնքի ծանրամարտի մարզադահլիճի համար ՀՀ կառավարության 2023 թվականի ապրիլի 6-ի 488-Ն որոշման համաձայն ձեռք է բերվել անհրաժեշտ մարզական գույք 59.524.000 (հիսունինը միլիոն հինգ հարյուր քսանչորս հազար ) ՀՀ դրամ արժողությամբ:

 29 հանրակրթական դպրոցների մարզադահլիճներին հատկացվել է 279.600.000 (երկու հարյուր յոթանասունինը միլիոն վեց հարյուր հազար) ՀՀ դրամ արժողությամբ 132 անուն մարզական գույք:

**Օլիմպիական խաղերում, աշխարհի և Եվրոպայի առաջնություններում բարձր արդյունքների հասած Հայաստանի Հանրապետության հավաքական թիմերի մարզիկներին և նրանց մարզիչներին անվանական թոշակի հատկացում**

ՀՀ կրթության, գիտության, մշակույթի և սպորտի նախարարի 2023 թվականի հունվարի 31-ի N 85-Ա հրամանով 2022 թվականին բարձր արդյունքներ ցուցաբերած ՀՀ հավաքականների 130 մարզիկներին, նրանց անձնական 112 և հավաքականների 40 մարզիչներին 2023թ. հունվարի 1-ից նշանակվել է անվանական թոշակ:

**Հայաստանի Հանրապետության հակադոպինգային ծրագրերի մշակում և իրականացում**

2023 թվականի մարտի 1-ին ընդունվեց «Ֆիզիկական կուլտուրայի և սպորտի մասին օրենքում փոփոխություններ և լրացումներ կատարելու մասին» օրենքը, ինչի արդյունքում հակադոպինգային գործունեությանը վերաբերող դրույթները համապատասխանեցին Համաշխարհային հակադոպինգային գործակալության (WADA) կողմից հաստատված չափորոշիչներին: Կատարվել է մրցումային 105 և արտամրցումային 280 դոպինգ թեստավորում, տպագրվել է արգելված նյութերի 200 ցուցակ և դոպինգ թեստերի ստուգման 400 ձևեր:

**ԶԱՆԳՎԱԾԱՅԻՆ ՍՊՈՐՏԻ ԵՎ ՖԻԶԻԿԱԿԱՆ ԴԱՍՏԻԱՐԱԿՈՒԹՅԱՆ ԲԱԺՆԻ ԿՈՂՄԻՑ 2023 ԹՎԱԿԱՆԻՆ ԻՐԱԿԱՆԱՑՎԱԾ ԱՇԽԱՏԱՆՔՆԵՐԻ ՄԱՍԻՆ**

1. «**Հայաստանի Հանրապետության Վարչապետի գավաթ» սիրողական սեղանի թենիսի մրցաշար**. «Հայաստանի Հանրապետության Վարչապետի գավաթ» սիրողական սեղանի թենիսի մրցաշարը (այսուհետ՝ մրցաշար) անցկացվել է երկու փուլով՝
* 1-ին փուլ մինչև 2023 թվականի մարտի 3-ը՝ ՀՀ մարզերում, Երևան քաղաքում և Արցախի Հանրապետությունում,
* 2-րդ եզրափակիչ փուլ 2023 թվականի ապրիլի 1-2-ը՝ ՀՀ Կոտայքի մարզի Չարենցավան քաղաքում:

Մրցաշարը անցկացվել է երկու տարիքային խմբերով`

1-ին տարիքային խումբ՝ 18-40 տարեկան կանայք և տղամարդիկ,

2-րդ տարիքային խումբ՝ 41 և բարձր տարիքի կանայք և տղամարդիկ:

Միջոցառմանը մասնակցել են նաև օտարերկրյա քաղաքացիներ:

Միջոցառման պարգևատրման արարողությունը իրականացրել է ՀՀ վարչապետ Նիկոլ Փաշինյանը և ՀՀ կառավարության անդամները: Միջոցառմանը մասնակցել են 2069 մասնակիցներ: Մասնակիցներին ծրագրի շրջանակում տրվել են վերնաշապիկներ, սնունդ, հավաստագրեր, շնորհակալագրեր, դրամական պարգևներ: Ընդհանուր առմամբ 40 մասնակից տղամարդ և կին պարգևատրվել են դրամական մրցանակներով՝ առաջին տեղի համար սահմանված էր 1 մլն դրամ մրցանակ, երկրորդ տեղի համար` 500 հազար դրամ, երրորդ տեղի համար` 300 հազար դրամ, չորրորդ տեղի համար` 100 հազար դրամ, 5-10-րդ տեղեր գրավածների համար` 50-հազարական դրամ:

**«Հայաստանի Հանրապետության մարզերի, Երևան քաղաքի և Արցախի Հանրապետության հանրակրթական դպրոցների 1-3-րդ և 4-6-րդ դասարանների միջև «Սպորտլանդիա» մարզական միջոցառում (այսուհետ՝ միջոցառում)*.***

2023 թվականին միջոցառումն անցկացվելու է 4 փուլով՝

1. 1-ին փուլ` հանրակրթական դպրոցներում՝ 2023 թվականի փետրվար-մարտ ամիսներին,
2. 2-րդ փուլ` Հայաստանի Հանրապետության համայնքներում, Երևան քաղաքի վարչական շրջաններում՝ 2023 թվականի մարտի 10-ից 30-ը,
3. 3-րդ փուլ` Հայաստանի Հանրապետության մարզերում, Երևան քաղաքում՝ 2023 թվականի ապրիլի 10-25-ը,
4. 4-րդ՝ հանրապետական եզրափակիչ փուլի մրցումներ` 1-3-րդ դասարանների աշակերտների միջև 2023 թվականի **մայիսի 4-ից 6-ը` Գյումրի** քաղաքում և 4-7-րդ դասարանների աշակերտների միջև՝ **մայիսի 10-ից 12-ը` Վանաձոր** քաղաքում:

Միջոցառմանը մասնակցել են՝ 12010 աշակերտ 1-3-րդ դասարաններ–527 դպրոց, 5270 աշակերտ, 4-6-րդ դասարաններ-674 դպրոց, 6740 աշակերտ:Միջոցառման հանրապետական եզրափակիչ փուլին մասնակցած հանրակրթական դպրոցները պարգևատրվել են մարզագույքով:

1. **«Երեխաների խնամքի և պաշտպանության լավագույն մարզական հաստատություն» մարզական միջոցառում (այսուհետ՝ միջոցառում)*.***

 Միջոցառումն անցկացվել է երկու փուլով.

 առաջին փուլ` Հաստատություններում` մինչև ապրիլի 16-ը ներառյալ,

 2) երկրորդ՝ եզրափակիչ փուլ (հանրապետական)՝ 2023 թվականի ապրիլի 27-ից 28-ը Գյումրի քաղաքում:

Միջոցառմանը մասնակցել են՝ 110 մասնակից:

Միջոցառման հաղթող և մրցանակակիր թիմերը, թիմերի անդամները պարգևատրվել են Նախարարության համապատասխան կարգի վկայագրերով, շնորհակալագրերով, հավաստագրերով, մեդալներով, մասնակից բոլոր երեխաները՝ նվերներով (մարզահագուստ), մարզագույքով, գավաթներով:

1. **«Հայաստանի Հանրապետության Վարչապետի գավաթ» դպրոցականների թիմային խճուղավազքն անցկացվել է 2023 թվականին երկու փուլով՝**

1-ին փուլ մինչև 2023 թվականի մայիսի 1-ին տասնօրյակ՝ ՀՀ մարզերում, Երևան քաղաքում,

2-րդ եզրափակիչ փուլ 2023 թվականի մայիսի 19-20-ին՝ ՀՀ Տավուշի մարզի Պարզ լճի ճանապարհի 5 կմ հատվածում:

Նախապատրաստման և անցկացման աշխատանքները համակարգել է ՀՀ կրթության, գիտության, մշակույթի և սպորտի նախարարությունը համագործակցելով «Հայաստանի աթլետիկայի ֆեդերացիա» ՀԿ-ի հետ։

 Միջոցառման  պարգևատրման արարողությունը իրականացրել է ՀՀ վարչապետ Նիկոլ Փաշինյանը և ՀՀ կառավարության անդամները: Միջոցառմանը ընդհանուր առմամբ մասնակցել են, **251** դպրոցից **1984** աշակերտ: Միջոցառման 1-ին, 2-րդ և 3-րդ տեղեր գրաված դպրոցների թիմերը և մասնակիցները պարգևատրվել են Նախարարության համապատասխան կարգի հավաստագրերով, գավաթներով, մեդալներով և դրամական պարգևներով: Միջոցառման մրցանակային ֆոնդը կազմել է մոտ 15 մլն. ՀՀ դրամ:

1-ին տեղ գրաված դպրոցը պարգևատրվել է՝ 4,000.000 ՀՀ դրամով, 2-րդ տեղը՝ 2,500.000 ՀՀ դրամով և 3-րդ տեղը՝ 1,500.000 ՀՀ դրամով, պարգևատրվել են նաև դպրոցի ուսուցիչները՝ 1-ին տեղ՝ 700,000 ՀՀ դրամ, 2-րդ տեղ՝ 500,000 ՀՀ դրամ և 3-րդ տեղ 300,000 ՀՀ դրամ:

Մրցաշարի հաղթող թիմերի աշակերտները պարգևատրվել են դրամական մրցանակներով 1-ին տեղ՝ 7 մասնակից 150,000-ական ՀՀ դրամ, 2-րդ տեղ՝ 7 մասնակից 100,000-ական ՀՀ դրամ, 3-րդ տեղ՝ 7 մասնակից 75,000-ական դրամ, հարկերը, տուրքերը և պարտադիր վճարները ներառված չեն:

Մասնակիցներին ծրագրի շրջանակներում տրվել են` վերնաշապիկներ, սնունդ, հավաստագրեր, շնորհակալագրեր, մասնակցության համարներ:

1. **«Հայաստանի Հանրապետության Վարչապետի գավաթ» սիրողական խճուղային հեծանվավազքի մրցաշար.** «Հայաստանի Հանրապետության Վարչապետի գավաթ» սիրողական խճուղային հեծանվավազքի մրցաշարը անցկացվել է մեկ փուլով՝

2023 թվականի մայիսի 28-ին՝ ՀՀ Գեղարքունիքի մարզի Սևանի թերակղզի-Շողակաթ համայնքի (նախկին Շորժա) 40կմ ճանապարհահատվածում:

 Մրցաշարը անցկացվել է երկու տարիքային խմբերով`

18-40 տարեկան կանայք և տղամարդիկ,

41 և բարձր տարիքի կանայք և տղամարդիկ:

Միջոցառմանը մասնակցել են նաև օտարերկրյա քաղաքացիներ:

Միջոցառման  պարգևատրման արարողությունը իրականացրել է ՀՀ վարչապետ Նիկոլ Փաշինյանը և ՀՀ կառավարության անդամները: Միջոցառմանը հայտագրվել են **302** հեծանվորդ: Մասնակիցներին ծրագրի շրջանակներում տրվել են` վերնաշապիկներ, սնունդ, հավաստագրեր, շնորհակալագրեր, դրամական պարգևներ: Ընդհանուր առմամբ 40 մասնակից տղամարդ և կին պարգևատրվել են դրամական մրցանակներով՝ առաջին տեղի համար սահմանված էր 1 մլն դրամ մրցանակ, երկրորդ տեղի համար` 500 հազար դրամ, երրորդ տեղի համար` 300 հազար դրամ, չորրորդ տեղի համար` 100 հազար դրամ, իսկ 5-10-րդ տեղերի համար` 50-հազարական դրամ:

Ամենատարեց կին և տղամարդը պարգևատրվել են հավաստագրերով, հուշանվերներով:

1. **«Հայաստանի Հանրապետության Վարչապետի գավաթ» լողի սիրողական մրցաշար.**

«Հայաստանի Հանրապետության Վարչապետի գավաթ» լողի սիրողական մրցաշարը անցկացվել է մեկ փուլով՝

2023 թվականի օգոստոսի 19-ին՝ ՀՀ Գեղարքունիքի մարզի Շողակաթ համայնքի նախկին Շորժա հանրային լողափի տարածքում, տղամարդիկ մասնակցել են 1.5 կմ. Լողատարածության պայքարում, իսկ կանայք՝ 1 կմ. լողատարածությունում:

 **Մրցաշարը անցկացվել է երկու տարիքային խմբերով`**

* 18-35 տարեկան կանայք, 18-40 տարեկան տղամարդիկ,
* 36 և բարձր տարիքի կանայք, 41 և բարձր տարիքի տղամարդիկ:

Միջոցառմանը մասնակցել են նաև օտարերկրյա քաղաքացիներ:

Միջոցառման  պարգևատրման արարողությունը իրականացրել է ՀՀ վարչապետ Նիկոլ Փաշինյանը և ՀՀ կառավարության անդամները: Միջոցառմանը մասնակցել են 141 մարդ: Մասնակիցներին ծրագրի շրջանակներում տրվել են` վերնաշապիկներ, գլխարկներ, սնունդ, հավաստագրեր, շնորհակալագրեր, դրամական պարգևներ: Ընդհանուր առմամբ 40 մասնակից՝ տղամարդ և կին պարգևատրվել են դրամական մրցանակներով՝ առաջին տեղի համար սահմանված էր 1 մլն դրամ մրցանակ, երկրորդ տեղի համար` 500 հազար դրամ, երրորդ տեղի համար` 300 հազար դրամ, չորրորդ տեղի համար` 100 հազար դրամ, 5-10-րդ տեղեր գրավածների համար` 50-հազարական դրամ:

1. **Հայաստանի Հանրապետության Վարչապետի հովանու ներքո ուժային կառույցների միջև անցկացվող բանակային խաղեր.** Բանակային խաղերը անցկացվել է ՀՀ ԿԳՄՍՆ և ՀՀՊՆ նախարարությունների կողմից մեկ փուլով՝

2023 թվականի օգոստոսի 20-27-ը՝ ՀՀ Տավուշի մարզի Դիլիջան քաղաքում՝ «Մոնթե Մելքոնյանի անվան ռազմամարզական վարժարան» հիմնադրամի և ՀՀ պաշտպանության նախարարության մարզաբազաներում:

 Խաղերի մասնակիցներն էին՝ ՀՀ ՊՆ, ՀՀ ՆԳՆ, ՀՀ արդարադատության նախարարությունների, ազգային անվտանգության, պետական պահպանության ծառայությունների, պետական եկամուտների ու քնչական կոմիտեների և դատախազության թիմերը:

Միջոցառմանը մասնակցել են 184 մարդ: Մասնակիցներին ծրագրի շրջանակներում տրվել են` կեցություն, սնունդ, հավաստագրեր, դրամական պարգևներ:

1. **«Հայաստանի Հանրապետության Վարչապետի գավաթ» խճուղավազքի սիրողական մրցաշար.**

«Հայաստանի Հանրապետության Վարչապետի գավաթ» խճուղավազքի սիրողական մրցաշարը անցկացվել է մեկ փուլով՝

2023 թվականի նոյեմբերի 4-ին՝ ՀՀ Արմավիրի մարզում, Փարաքար-Էջմիածին մայրուղու և Զվարթնոց տաճար-Էջմիածին ճանապարհահատվածներում:

 **Մրցաշարը անցկացվել է երեք տարիքային և առանձին գործող աթլետ մարզիկների խմբերով`**

1. 1-ին դպրոցահասակ երեխաների տարիքային խումբ՝ 4 կմ տղաներ և աղջիկներ,
2. 2-րդ տարիքային խումբ՝ 18-40 տարեկան տղամարդիկ և կանայք 10 կմ),
3. 3-րդ տարիքային խումբ՝ 41 տարեկան և բարձր տարիքի տղամարդիկ և կանայք 10 կմ),
4. աթլետիկայով զբաղվող քաղաքացիներ, առանձ տարիքային սահմանափակման 10 կմ տղամարդ, կին):

Միջոցառման  պարգևատրման արարողությունը իրականացրել է ՀՀ վարչապետ Նիկոլ Փաշինյանը և ՀՀ կառավարության անդամները: Միջոցառմանը մասնակցել են **2000** մարզիկ: Մասնակիցներին ծրագրի շրջանակներում տրվել են` վերնաշապիկներ, հավաստագրեր, շնորհակալագրեր, դրամական պարգևներ: Ընդհանուր առմամբ 80 մասնակից պարգևատրվել են դրամական մրցանակներով:

Ամենա տարեց մասնակիցներին՝ տղամարդ և կին տրվել են հավաստագրեր և հուշանվերներ:

1. **«Հայաստանի Հանրապետության հանրակրթական դպրոցների 7-12-րդ դասարանների աշակերտների «Սպարտակիադա» մարզական միջոցառում**.

Միջոցառումն անցկացվել է 4 փուլով 8 մարզաձևերից:

Միջոցառմանը մասնակցել են՝ 19188 աշակերտներ:

Միջոցառման հանրապետական եզրափակիչ փուլին մասնակցած հանրակրթական դպրոցները պարգևատրվել են՝ ՀՀԿԳՄՍ նախարարության հավաստագրերով,գավաթներով, դրամական պարգևներով և մարզագույքով:

1. **«Հանրապետական ուսանողական մարզական խաղեր»** անցկացվել են 14 մարզաձևերից մրցումներ, մասնակցել են **25 համալսարանների 1520 ուսանողներ**, որոնցից 605 աղջիկներ և 915 տղաներ:
2. **«Համաշխարհային ունիվերսիադային Հայաստանի ուսանողական մարզական պատվիրակության մասնակցության ապահովում».** Հայաստանի ուսանողական մարզական պատվիրակությունը մասնակցել է 2023թ. հուլիսի 28-ից օգոստոսի 8-ը Չինաստանի Չենգդու քաղաքում կայացած Համաշխարհային ամառային ունիվերսիադային: Հայաստանի մարզական պատվիրակության կազմում ընդգրկված էին 7 մարզաձևերի (լող, աթլետիկա, ուշու, ձյուդո, հրաձգություն, սպորտային մարմնամարզություն և թաեքվոնդո) 14 մարզիկներ, 5 մարզիչ և 2 ղեկավար: Հայաստանի ուսանող մարզիկները նվաճել է 2 բրոնզե մեդալ (վազորդ՝ Երվանդ Մկրտչյան՝ 1500 մետր վազքատարածք և ուշուիստ՝ Ժիրայր Պետրոսյան 52 կգ քաշային կարգ), ուշուիստ՝ Դավիթ Վարդանյանը, հաղթահարել է 1/8 եզրափակիչը, սակայն հաջորդիվ պարտվելով զբաղեցրել է 5-րդ տեղը, հրաձիգներ՝ Զավեն Իգիթյանը և Բենիկ Խլղաթյանը չեն կարողացել անցնել եզրափակիչ փուլ՝ գրավելով հաջորդաբար 11-րդ և 12-րդ տեղերը: Ձյուդոյում և թաեքվոնդոյում մեր մարզիկները պայքարը լքել են առաջին փուլում: Վազորդ Գայանե Չիլոյանը, լողորդներ Վարսենիկ Մանուչարյանը և Արթուր Բարսեղյանը նույնպես չեն հաղթահարել խմբային փուլը և դուրս են մնացել հետագա պայքարից: Սպորտային մարմնամարզիկներ Արթուր Ավետիսյանը և Գագիկ Խաչիկյանը հաղթահարել են նախնական փուլը և անցել օղակներ և նժույգ գործիքների եզրափակիչ՝ զբաղեցնելով 4-րդ և 5-րդ տեղերը: Հայաստանի մարզական պատվիրակությունը 137 երկրների շարքում ընդգրկվել է մեդալներ նվաճած 45 երկրների շարքում:

**Հովանավորչական միջոցներով միջոցառումներ՝**

* **Պետական մարմինների աշխատակիցների և դեսպանատների ներկայացուցիչների միջև հրաձգության հանրապետական մրցաշար.** Մրցաշարն անցկացվել է 2023 թվականի հունվարի 27, 28-ը Երևանի հրաձգության հանրապետական մարզադպրոցում՝ 5,6 մմ տրամաչափի հրացաններով։

Մրցաշարին մասնակցել են` Հայաստանի Հանրապետության Նախագահի, Հայաստանի Հանրապետության Ազգային ժողովի, Հայաստանի Հանրապետության կառավարության, Հայաստանի Հանրապետության նախարարությունների, Հայաստանի Հանրապետության կառավարությանն առընթեր մարմինների, Հայաստանի Հանրապետության մարզպետարանների և պետական մարմինների աշխատակազմի աշխատակիցներից, ինչպես նաև միջազգային կազմակերպությունների և դեսպանատների ներկայացուցիչներից կազմված թիմեր (թիմի կազմը՝ 3 տղամարդ, 3 կին և 1 ներկայացուցիչ):

Մրցաշարին մասնակցել **են 36 թիմ՝ շուրջ 170 աշխատակցով**։

Մասնակիցներին թիմային և անհատական հաշվարկներով տրվել են` օդամղիչ հրացաններ 1-3 տեղերը գրաված տղամարդկանց և կանանց, նվերներ 7-10 տեղերը գրաված տղամարդկանց և կանանց հավաստագրեր, շնորհակալագրեր, գավաթներ, մեդալներ:

* **ՀՀ պետական մարմինների և միջազգային կառույցների աշխատակիցների միջև «Բուրգ» բիլիարդի միջազգային մրցաշար.** Մրցաշարն անցկացվել է 2023 թվականի դեկտեմբերի 6-ից 7-ը Երևան քաղաքի «Լիգա» բիլիարդի ակումբում (հասցե՝ Մովսես Խորենացի 17)։

Մրցաշարին մասնակցել են` Հայաստանի Հանրապետության կառավարության, Հայաստանի Հանրապետության նախարարությունների, Հայաստանի Հանրապետության կառավարությանն առընթեր մարմինների, Հայաստանի Հանրապետության մարզպետարանների և պետական մարմինների աշխատակազմի աշխատակիցներից կազմված թիմեր (թիմի կազմը՝ 3 մասնակից):

Մրցաշարին մասնակցել **են 17 թիմ՝ շուրջ 40 աշխատակցով**։

Մասնակիցներին թիմային և անհատական հաշվարկներով տրվել են.

1-3 տեղերը գրաված մասնակիցներին անհատական հաշվարկով՝ դրամական պարգևներ, մեդալներ, հավաստագրեր,

1 տեղը գրաված թիմին գավաթ, հավաստագիր, 2-3 տեղերը գրաված թիմերին հավաստագրեր,

Բոլոր մասնակից կազմակերպություններին՝ հավաստագրեր, շնորհակալագրեր:

*10 միջոցառում*

*ՀՀ վարչապետի գավաթներ՝ 6 միջ. 6680 մասնակից*

*այլ միջոցառումներ՝ 33548 մասնակից*

**ԸՆԴՀԱՆՈՒՐ ՄԱՍՆԱԿԻՑՆԵՐԻ ՔԱՆԱԿ՝ 40228 մասնակից**

**Կապիտալ ծախսեր**

2023 թվականի սպորտի գծով կապիտալ ծախսերի կանխատեսվող կատարողականը մինչև տարեվերջ կազմում է շուրջ 2.5 մլրդ ՀՀ դրամ։ Տարվա ընթացքում շարունակվել են Արթուր Ալեքսանյանի անվան նոր մարզական համալիրի կառուցման, Հեծանվային սպորտի և Հրանտ Շահինյանի անվան սպորտային, գեղարվեստական մարմնամարզության և ակրոբատիկայի օլիմպիական մանկապատանեկան մարզադպրոցների կառուցման և Երևանի օլիմպիական հերթափոխի պետական մարզական քոլեջի մարզադահլիճների վերակառուցման աշխատանքները, ինչպես նաև ավարտի են հասցվել Երևանի թենիսի և բադմինթոնի մանկապատանեկան մարզադպրոցի «Կիլիկիա» մարզադահլիճի վերակառուցման և Արմավիրի մարզի Ջրառատ համայնքի Սիմոն Մարտիրոսյանի անվան ծանրամարտի մարզադահլիճի կառուցման աշխատանքները։ Կատարված ծախսերի շրջանակներում մարզագույքով ապահովվել է թվով 31 մարզական կառույց։

2024 թվականի սպորտի գծով կապիտալ ծախսերը կազմում են շուրջ 3.6 մլրդ ՀՀ դրամ, որը կուղղվի թվով 3 կառույցի շարունակական շինարարական աշխատանքների, թվով 5 մարզական կառույցի նախագծմանը, թվով 96 կազմակերպության մարզագույքով ապահովմանը, ինչպես նաև թվով 6500 հատ հեծանիվի ձեռքբերմանը։